ORDE do 14 de novembro de 2007 pola que se determinan os servizos mínimos dirixidos a garantir os servizos esenciais no centro de saúde de Culleredo, durante a folga convocada pola organización sindical CSI-CSIF, con carácter indefinido desde o día 16 de novembro de 2007, das 8.00 ás 15.00 horas, que afectará o persoal ATS-DUE da quenda de mañá.
CONSELLERÍA DE SANIDADE — III. OUTRAS DISPOSICIÓNS — 16/11/2007

O artigo 28.2º da Constitución española recoñece, como dereito fundamental da persoa, o dereito á folga.
O exercicio deste dereito na Administración e nas empresas, entidades e institucións públicas ou privadas, que presten servizos públicos ou de recoñecida e inaprazable necesidade, no ámbito e competencias da Comunidade Autónoma de Galicia, está condicionado ao mantemento dos servizos esenciais fixados no artigo 2 do Decreto 155/1998, do 9 de xuño (DOG nº 116, do 20 de xuño), entre os que se atopa a sanidade.
O exercicio público da prestación da asistencia sanitaria non se pode ver afectado gravemente polo lexítimo dereito do exercicio de folga, xa que aquel é considerado e recoñecido prioritariamente en relación a este.
O artigo 3 do citado decreto faculta os conselleiros competentes, por razón dos servizos esenciais afectados, para que, mediante orde e diante de cada situación de folga, decidan o mínimo de actividade necesaria para asegurar o mantemento de tales servizos, así como para determinar o persoal necesario para a súa prestación.
A folga afecta o persoal ATS-DUE que presta servizos na quenda de mañá no centro de saúde de Culleredo que conta cun consultorio en Tarrío.
Logo de audiencia ao comité de folga, a Consellería de Sanidade
DISPÓN:
Artigo 1º
A convocatoria de folga que afecta o persoal ATS-DUE que presta servizos na quenda de mañá no centro de saúde de Culleredo, a partir do 16 de novembro e con carácter indefinido, en horario das 8.00 ás 15.00 horas, enténdese condicionada ao mantemento dos servizos mínimos, segundo os criterios que se establecen a seguir.
Por tratarse dunha folga convocada con carácter indefinido durante toda a quenda de mañá, os servizos mínimos fixados resultan totalmente imprescindibles para manter a axeitada cobertura asistencial, para os efectos de evitar que se produzan graves prexuízos aos usuarios.
Tales mínimos responden á necesidade de compatibilizar o respecto ineludible ao exercicio do dereito á folga coa atención aos usuarios que, baixo ningún concepto, poden quedar desasistidos polas características do servizo dispensado.
E para garantir os servizos esenciais requírese:
-A cobertura por dous efectivos durante o horario da folga no centro de saúde de Culleredo e un efectivo no consultorio de Tarrío. Estes efectivos resultan totalmente imprescindibles para manter a necesaria cobertura asistencial.
Artigo 2º
A determinación do persoal necesario para a cobertura dos servizos esenciais faraa a directora-xerente da Xerencia de Atención Primaria da Coruña, aplicando o criterio recollido no artigo 1º, mediante a designación nominal e individual feita ao dito persoal, de xeito rotatorio.
Os efectivos designados para a realización dos servizos mínimos deberán ser publicados no taboleiro de anuncios do centro de saúde afectado pola folga con anterioridade ao seu inicio.
A/O profesional designada/o como servizo mínimo que desexe exercer o seu dereito de folga, poderá instar a substitución da súa designación por outra/o profesional que voluntariamente acepte o cambio de xeito expreso.
A xustificación debe constar no expediente de determinación de mínimos e deberá exteriorizarse axeitadamente para xeral coñecemento do persoal destinatario.
Artigo 3º
Os paros e alteracións no traballo por parte do persoal necesario para o mantemento dos servizos mínimos determinados serán considerados ilegais para os efectos do establecido no artigo 16.1º do Real decreto lei 17/1977, do 4 de marzo (BOE nº 58, do 9 de marzo).
Artigo 4º
O disposto nos artigos anteriores non significará ningún tipo de limitación dos dereitos que a normativa reguladora da folga lle recoñece ao persoal nesta situación, nin tampouco sobre a tramitación e efectos das peticións que a motiven.
Artigo 5º
Sen prexuízo do que establecen os artigos anteriores, deberanse observar as normas legais e regulamentarias vixentes en materia de garantías dos usuarios dos servizos sanitarios. Os altercados ou incidentes que se produzan serán obxecto de sanción con base nas normas vixentes.
Disposición derradeira
Esta orde producirá efectos e entrará en vigor o mesmo día da súa publicación no Diario Oficial de Galicia.
Santiago de Compostela, 14 de novembro de 2007.
María José Rubio Vidal
Conselleira de Sanidade